Kas teie enda lapsepõlve kohta võib sama öelda? Kui palju sellest peegeldub nüüd Tomis ja Annis?  Maria : Minul oli küll õnnelik lapsepõlv. Öeldakse, et kuni 12. eluaastani on lapse kujunemisel otsustav aeg, selle vanuseni ta võtab kõike hästi vahetult. Meil oli mitu maakohta, kus suviti käisime, saime palju matkata ja looduses käia. Sain üsna varakult küpseks ja tegin oma vanematele vist vähe  peavalu. Seda enam, et olin Ellerheina tüdruk. Kooriproovide ja esinemiste kava oli tihe ja Tiia Loitme hoidis kõva distsipliini.  Robert: Mina olin kõige vanem laps, meie kodu oli tihtipeale nagu segasummasuvila ning me ise koos venna ja õega kah parajad kraaded. Kui võrrelda mind Suure-Peetri Tomiga, kes õpib üldiselt hästi ja käitub kenasti, siis minus oli ikka palju rohkem trotsi.  Maria: Sinu tulekuga kaasneski ootus, et sa tood saatesse vimkasid. Sul on seda poiskalikkust veel küllalt sees.  Robert: Juba kostüümidest tunneb ära, et Karol Kuntseli Tom oli mõeldud korralikumaks, näiteks ta kandis triiksärki.